Crește tonul între Moscova și Paris după recenta declarație a președintelui Macron, care nu a exclus posibilitatea trimiterii de trupe occidentale în ajutorul Ucrainei. Dmitri Peskov, purtătorul de cuvânt al Kremlinului, a estimat joi, într-o declarație pentru presă, difuzată în sistem video pe Telegram de către un jurnalist rus, că Emmanuel Macron accentuează "implicarea" Franței în conflictul din Ucraina după declarația recentă privind posibilitatea trimiterii de trupe occidentale în Ucraina. Președintele francez, a susținut Peskov, "este convins de politica sa constând în dorința de a administra o înfrângere strategică Rusiei și a continua să crească nivelul de implicare directă a Franței" în conflict.
Emmanuel Macron: Sprijinul francez pentru Kiev "nu are limite"
Declarația de mai sus a fost făcută joi de președintele Franței la o importantă întâlnire cu liderii partidelor politice franceze. Întâlnirea a avut loc înaintea unui vot parlamentar privind sprijinirea Ucrainei, și după recenta declarație mult discutată a președintelui Macron privind eventualitatea trimiterii de trupe occidentale în sprijinul Ucrainei, chestiune ce agită dezbaterile interne ale Franței în preajma alegerilor europarlamentare. Republicanii francezi, sublinia joi Franceinfo, vor vota acordul de securitate cu Ucraina dezbătut în Adunarea Națională a Franței, în timp ce partidul Marinei Le Pen nu a tranșat încă această chestiune și urmează să aibă noi dezbateri interne. Strategia franceză va face obiectul unei dezbateri în parlament, urmată de un vot mai întâi în Adunarea Națională iar apoi în Senat. Emmanuel Macron a cerut guvernului să facă în fața fiecărei camere parlamentare o declarație privind acordul bilateral de securitate încheiat cu Ucraina la 16 februarie, declarație care apoi să fie urmată de dezbateri și de vot.